 
ਸਾਲ 2012 ਕਰੀਨਾ ਕਪੂਰ ਲਈ ਖ਼ੁਸ਼ੀਆਂ ਦੀ ਸੌਗਾਤ ਲੈ ਕੇ ਆਇਆ ਹੈ। ਸਾਲ 2011 ਦੇ ਅੰਤ ਵਿੱਚ ਉਸ ਨੇ ਫ਼ਿਲਮ ਹੀਰੋਇਨ ਲਈ ਸ਼ੂਟਿੰਗ ਕਰਨੀ ਸ਼ੁਰੂ ਕਰ ਦਿੱਤੀ ਸੀ ਜੋ ਇੱਕ ਵਾਰ ਉਸ ਦੇ ਹੱਥੋਂ ਨਿਕਲ ਗਈ ਸੀ ਅਤੇ ਐਸ਼ਵਰਿਆ ਰਾਏ ਨੂੰ ਮਿਲ ਗਈ ਸੀ ਪਰ ਇੱਕ ਵਾਰ ਫਿਰ ਇਹ ਫ਼ਿਲਮ ਉਸ ਨੂੰ ਮਿਲ ਗਈ ਹੈ। ਦੂਜੀਆਂ ਫ਼ਿਲਮਾਂ ਵਿੱਚ ਮਸ਼ਰੂਫ਼ ਹੋਣ ਕਾਰਨ ਇਸ ਫ਼ਿਲਮ  ਦੇ ਸਬੰਧ ਵਿੱਚ ਕਈ ਤਰ੍ਹਾਂ ਦੀਆਂ ਅਫ਼ਵਾਹਾਂ ਗਰਮ ਸਨ ਪਰ ਹੁਣ ਉਸ ਨੇ ਇਸ ਫ਼ਿਲਮ ਦੀ ਸ਼ੂਟਿੰਗ ਸ਼ੁਰੂ ਕਰ ਦਿੱਤੀ ਹੈ। ਫ਼ਿਲਮ ‘ਏਕ ਮੈਂ ਔਰ ਏਕ ਤੂ’ ਨੇ ਵੀ ਉਸ ਨੂੰ ਬਹੁਤ ਨਿਰਾਸ਼ ਨਹੀਂ ਕੀਤਾ ਅਤੇ 23 ਮਾਰਚ ਨੂੰ ਸਿਨੇਮਾ ਘਰਾਂ ਦਾ ਸ਼ਿੰਗਾਰ ਬਣਨ ਵਾਲੀ ਸੈਫ਼  ਅਲੀ ਦੀ ਹੋਮ ਪ੍ਰੋਡਕਸ਼ਨ ਫ਼ਿਲਮ ‘ਏਜੰਟ ਵਿਨੋਦ’ ਦੀ ਵੀ ਖ਼ੂਬ ਚਰਚਾ ਹੈ। ਪੇਸ਼ ਹੈ ਕਰੀਨਾ ਕਪੂਰ ਨਾਲ ਗੱਲਬਾਤ ਦੇ ਕੁਝ ਅੰਸ਼:

ਸਵਾਲ: ਫ਼ਿਲਮ ਏਜੰਟ ਵਿਨੋਦ ਦੇ ਕਿਰਦਾਰ ਦੇ ਸਬੰਧੀ ਤੁਸੀਂ ਕੀ ਕਹੋਗੇ?
ਜਵਾਬ: ਇਸ ਫ਼ਿਲਮ ਵਿੱਚ ਮੈਂ ਇੱਕ ਪਾਕਿਸਤਾਨੀ ਜਾਸੂਸ ਦਾ ਕਿਰਦਾਰ ਨਿਭਾਇਆ ਹੈ। ਇਸ ਕਿਰਦਾਰ ਨੂੰ ਨਿਭਾਉਣ ਲਈ ਮੈਨੂੰ ਕੁਝ ਖ਼ਤਰਨਾਕ ਐਕਸ਼ਨ ਸੀਨ ਵੀ ਕਰਨੇ ਪਏ। ਇੰਨਾ ਹੀ ਨਹੀਂ ਇਸ ਫ਼ਿਲਮ ਵਿੱਚ ਲੋਕਾਂ ਨੂੰ ਮੇਰਾ ਮੁਜਰਾ ਵੀ ਦੇਖਣ ਨੂੰ ਮਿਲੇਗਾ ਜਿਸ ਨੂੰ ਡਾਂਸ ਡਾਇਰੈਕਟਰ ਸਰੋਜ ਖਾਨ ਨੇ ਨਿਰਦੇਸ਼ਿਤ ਕੀਤਾ ਹੈ।

ਸੁਆਲ: ਫ਼ਿਲਮ ‘ਏਜੰਟ ਵਿਨੋਦ’ ਦੇ ਐਕਸ਼ਨ ਦ੍ਰਿਸ਼ ਕਰਦਿਆਂ ਤੁਸੀਂ ਕਿੰਨਾ ਕੁ ਆਨੰਦ ਮਾਣਿਆ?
ਜਵਾਬ: ਜਦੋਂ ਮੈਂ ਕਿਸੇ ਕਿਰਦਾਰ ਨੂੰ ਨਿਭਾਉਂਦੀ ਹਾਂ ਤਾਂ ਮੇਰੀ ਪੂਰੀ ਕੋਸ਼ਿਸ਼ ਹੁੰਦੀ ਹੈ ਕਿ ਮੈਂ ਉਸ ਕਿਰਦਾਰ ਨੂੰ ਬਾਖ਼ੂਬੀ ਨਿਭਾਵਾਂ। ਉਂਜ ਭਾਵੇਂ ਮੈਂ ਨਿੱਜੀ ਜ਼ਿੰਦਗੀ ਵਿੱਚ ਰੁਮਾਂਟਿਕ ਕਿਸਮ ਦੀ ਹਾਂ ਪਰ ਇਸ ਫ਼ਿਲਮ ਲਈ ਮੈਂ ਕਾਫ਼ੀ ਖ਼ਤਰਨਾਕ ਐਕਸ਼ਨ ਸੀਨ ਖ਼ੁਦ ਕੀਤੇ ਹਨ। ਇਸ ਤੋਂ ਬਾਅਦ ਮੈਂ ਕਿਸੀ ਵੀ ਫ਼ਿਲਮ ਵਿੱਚ ਐਕਸ਼ਨ ਦ੍ਰਿਸ਼ ਨਹੀਂ ਕਰਾਂਗੀ। ਮੈਂ ਐਕਸ਼ਨ ਕਰਦੇ ਹੋਏ ਕਦੀ ਆਨੰਦ ਮਹਿਸੂਸ ਨਹੀਂ ਕਰਦੀ। ਮੈਨੂੰ ਤਾਂ ਡਾਂਸ ਜਾਂ ਰੁਮਾਂਟਿਕ ਸੀਨ ਕਰਨਾ ਹੀ ਠੀਕ ਲੱਗਦਾ ਹੈ। ਫ਼ਿਲਮ ਏਜੰਟ ਵਿਨੋਦ ਵਿੱਚ ਸੈਫ਼ ਨਾਲ ਕੰਮ ਕਰਨ ’ਤੇ ਵੀ ਐਕਸ਼ਨ ਬਾਰੇ ਮੇਰੇ ਵਿਚਾਰ ਨਹੀਂ ਬਦਲੇ।

ਸੁਆਲ: ਆਮ ਰਾਇ ਹੈ ਕਿ ਦਰਸ਼ਕ ਨਿੱਜੀ ਜੀਵਨ ਦੀ ਪ੍ਰੇਮੀ ਜੋੜੀ ਨੂੰ ਪਰਦੇ ਉੱਤੇ ਦੇਖਣਾ ਜ਼ਿਆਦਾ ਪਸੰਦ ਕਰਦੇ ਹਨ। ਕੀ ਇਸੇ ਕਾਰਨ ਕਰਕੇ ਸੈਫ਼ ਨੇ ਆਪਣੀ ਹੋਮ ਪ੍ਰੋਡਕਸ਼ਨ ਦੀ ਮਹਿੰਗੀ ਫ਼ਿਲਮ ‘ਏਜੰਟ ਵਿਨੋਦ’ ਵਿੱਚ ਤੁਹਾਨੂੰ ਲਿਆ ਹੈ?
ਜਵਾਬ: ਮੈਨੂੰ ਇੰਜ ਨਹੀਂ ਲੱਗਦਾ। ਮੇਰੀ ਫ਼ਿਲਮ ਥ੍ਰੀ ਈਡੀਅਟਸ ਨੂੰ ਹੀ ਲੈ ਲਉ। ਮੇਰੇ ਅਤੇ ਆਮਿਰ ਵਿੱਚ ਕੁਝ ਵੀ ਨਹੀਂ ਸੀ ਅਤੇ ਤਦ ਵੀ ਸੈਫ਼ ਅਲੀ ਖਾਨ ਦੇ ਨਾਲ ਹੀ ਮੇਰਾ ਰਿਸ਼ਤਾ ਸੀ ਪਰ ਇਹ ਫ਼ਿਲਮ ਭਾਰਤੀ ਸਿਨੇਮਾ ਦੀ ਸਭ ਤੋਂ ਵੱਡੀ ਸੁਪਰਹਿੱਟ ਫ਼ਿਲਮ ਰਹੀ। ਇਹੀ ਗੱਲ ਫ਼ਿਲਮ ਬਾਡੀਗਾਰਡ ਉੱਤੇ ਵੀ ਲਾਗੂ ਹੁੰਦੀ ਹੈ। ਮੈਂ ਸ਼ਾਇਦ ਕਿਸਮਤ ਵਾਲੀ ਸੀ ਜਾਂ ਮੇਰਾ ਕੰਮ ਇੰਨਾ ਚੰਗਾ ਸੀ ਕਿ ਲੋਕਾਂ ਨੇ ਮੈਨੂੰ ਪਸੰਦ ਕੀਤਾ।

ਸੁਆਲ: ਫ਼ਿਲਮ ‘ਏਜੰਟ ਵਿਨੋਦ’ ਨੂੰ ਲੈ ਕੇ ਤੁਹਾਡੀਆਂ ਕੀ ਉਮੀਦਾਂ ਹਨ?
ਜਵਾਬ: ਇਸ ਫ਼ਿਲਮ ਤੋਂ ਮੈਨੂੰ ਬਹੁਤ ਉਮੀਦਾਂ ਹਨ। ਹਾਲ ਹੀ ਵਿੱਚ, ਫ਼ਿਲਮ ‘ਏਜੰਟ ਵਿਨੋਦ’ ਦਾ ਫਸਟ ਲੁਕ ਬਾਜ਼ਾਰ ਵਿੱਚ ਆਇਆ ਹੈ। ਇਸ ਨੂੰ ਜੋ ਹੁੰਗਾਰਾ ਮਿਲ ਰਿਹਾ ਹੈ, ਉਹ ਮੇਰੀਆਂ ਉਮੀਦਾਂ ਤੋਂ ਕਿਤੇ ਜ਼ਿਆਦਾ ਹੈ।

ਸੁਆਲ: ਫ਼ਿਲਮ ‘ਹੀਰੋਇਨ’ ਬਾਰੇ ਤੁਸੀਂ ਕੀ ਕਹੋਗੇ?
ਜਵਾਬ: ਇਹ ਫ਼ਿਲਮ ਇੱਕ ਹੀਰੋਇਨ ਦੀ ਹੀ ਕਹਾਣੀ ਹੈ। ਮਧੁਰ ਭੰਡਾਰਕਰ ਨੇ ਇਸ ਫ਼ਿਲਮ ਵਿੱਚ ਕੁਝ ਅਜਿਹੇ ਪਹਿਲੂਆਂ ਨੂੰ ਛੋਹਿਆ ਹੈ ਜੋ ਅੱਜ ਤਕ ਪਰਦੇ ’ਤੇ ਨਹੀਂ ਆਏ ਹਨ। ਇਹ ਮੇਨ ਸਟਰੀਮ ਦੀ ਵਪਾਰਕ ਫ਼ਿਲਮ ਹੈ। ਇਹ ਫ਼ਿਲਮ ਜਿੱਥੇ ਦਰਸ਼ਕਾਂ ਨੂੰ ਹੈਰਾਨ ਕਰੇਗੀ, ਉੱਥੇ ਉਨ੍ਹਾਂ ਦਾ ਮਨੋਰੰਜਨ ਵੀ ਕਰੇਗੀ। ਫ਼ਿਲਮ ਹੀਰੋਇਨ ਵਿੱਚ ਫ਼ਿਲਮ ਇੰਡਸਟਰੀ ਦੀ ਹੀ ਕਹਾਣੀ ਹੈ। ਇਸ ਲਈ ਇਸ ਵਿੱਚ ਕਲਾਕਾਰਾਂ ਦੀ ਚੋਣ ਤੋਂ ਲੈ ਕੇ ਫ਼ਿਲਮ ਦੀ ਐਡੀਟਿੰਗ ਤਕ ਜਿਸ ਤਰ੍ਹਾਂ ਕੰਮ ਹੁੰਦਾ ਹੈ, ਉਸ ਦਾ ਚਿਤਰਣ ਹੈ। ਅਸੀਂ ਇਸ ਦੇ ਇੱਕ ਸ਼ੈਡਿਊਲ ਦੀ ਸ਼ੂਟਿੰਗ ਕਰ ਚੁੱਕੇ ਹਾਂ, ਦੂਜਾ ਸ਼ੈਡਿਊਲ ਏਜੰਟ ਵਿਨੋਦ ਦੇ ਰਿਲੀਜ਼ ਤੋਂ ਬਾਅਦ ਸ਼ੁਰੂ ਹੋਵੇਗਾ।

ਸੁਆਲ: ਕੀ ਤੁਹਾਨੂੰ ਲੱਗਦਾ ਹੈ ਕਿ ਫ਼ਿਲਮ ਵਿੱਚ ਆਈਟਮ ਨੰਬਰ ਹੋਣੇ ਚਾਹੀਦੇ ਹਨ?
ਜਵਾਬ: ਮੇਰਾ ਮੰਨਣਾ ਹੈ ਕਿ ਫ਼ਿਲਮ ਵਿੱਚ ਗਾਣੇ ਹੋਣੇ ਚਾਹੀਦੇ ਹਨ। ਫ਼ਿਲਮ ਵਿੱਚ ਸਥਿਤੀ ਦੇ ਅਨੁਸਾਰ ਗਾਣੇ ਹੋਣ ਤਾਂ ਲੋਕਾਂ ਨੂੰ ਪਸੰਦ ਆਉਂਦੇ ਹਨ। ਆਈਟਮ ਨੰਬਰ ਕੋਈ ਨਵੀਂ ਗੱਲ ਨਹੀਂ ਹੈ। ਪਹਿਲਾਂ ਫ਼ਿਲਮਾਂ ਵਿੱਚ ਕੈਬਰੇ ਡਾਂਸ   ਆਦਿ ਹੁੰਦਾ ਸੀ। ਹੁਣ ਉਸ ਨੂੰ ਹੀ ਲੋਕ ਆਈਟਮ ਨੰਬਰ ਕਹਿਣ ਲੱਗ ਪਏ ਹਨ।

ਸੁਆਲ:ਇਹ ਵੀ ਚਰਚਾ ਹੈ ਕਿ ਤੁਹਾਨੂੰ ਫ਼ਿਲਮ ਵਿੱਚ ਕੰਮ ਕਰਨ ਦੇ ਇਵਜ਼ ਵਿੱਚ ਅੱਠ ਕਰੋੜ ਰੁਪਏ ਅਤੇ ਬੋਨਸ ਦੇ ਰੂਪ ਵਿੱਚ ਫ਼ਿਲਮ ਦੇ ਲਾਭ ਵਿੱਚ ਹਿੱਸਾ ਵੀ ਦਿੱਤਾ ਜਾਵੇਗਾ?
ਜਵਾਬ: ਮੈਂ ਸਿਰਫ਼ ਇੰਨਾ ਕਹਾਂਗੀ ਕਿ ਮੈਨੂੰ ਚੰਗੇ ਪੈਸੇ ਮਿਲ ਰਹੇ ਹਨ। ਮੈਨੂੰ ਅਜਿਹਾ ਕਿਰਦਾਰ ਨਿਭਾਉਣ ਦਾ ਮੌਕਾ ਮਿਲਿਆ ਹੈ ਜਿਹੜਾ ਜ਼ਿੰਦਗੀ ਵਿੱਚ  ਕਦੇ ਹੀ ਮਿਲ ਸਕਦਾ ਹੈ। ਇਹੀ ਮੇਰੇ ਲਈ ਬੋਨਸ ਹੈ। ਇਸ ਤੋਂ ਇਲਾਵਾ ਜੋ ਕੁਝ ਮਿਲ ਰਿਹਾ ਹੈ, ਉਹ ਬੋਨਸ ਹੈ। ਮੈਂ ਅੱਜ ਤਕ ਮੀਡੀਆ ਵਿੱਚ ਆਪਣੀ ਕਮਾਈ ਦੇ ਸਬੰਧ ਵਿੱਚ ਕਦੇ ਕੋਈ ਗੱਲ ਨਹੀਂ ਕੀਤੀ। ਮੈਂ ਸਿਰਫ਼ ਇੰਨਾ ਹੀ ਕਹਿ ਸਕਦੀ ਹਾਂ ਕਿ ਮੈਨੂੰ ਜੋ ਮਿਲਣਾ ਚਾਹੀਦਾ ਹੈ, ਉਨਾ ਹੀ ਪੈਸਾ ਮੈਨੂੰ ਮਿਲ ਰਿਹਾ ਹੈ।

ਸੁਆਲ: ਤੁਹਾਨੂੰ ਆਪਣੇ ਆਪ ਵਿੱਚ ਕਿਹੜੀ ਗੱਲ ਸਭ ਤੋਂ ਵਧੀਆ ਲੱਗਦੀ  ਹੈ?
ਜਵਾਬ: ਮੇਰਾ ਸਾਰਾ ਵਿਅਕਤੀਤਵ, ਜਿਸ ਵਿੱਚ ਮੇਰਾ ਕੰਮ ਵੀ ਸ਼ਾਮਿਲ ਹੈ।

ਸੁਆਲ: ਬਾਲੀਵੱਡ ਵਿੱਚ ਤੁਹਾਨੂੰ ਨੰਬਰ ਵਨ ਹੀਰੋਇਨ ਮੰਨਿਆ ਜਾਂਦਾ ਹੈ ਪਰ ਤੁਸੀਂ ਕਿਸ ਨੂੰ ਹੀਰੋ ਨੰਬਰ ਵਨ ਮੰਨਦੇ ਹੋ?
ਜਵਾਬ: ਮੈਂ ਨਹੀਂ ਮੰਨਦੀ ਕਿ ਮੈਂ ਨੰਬਰ ਵਨ ਹੀਰੋਇਨ ਹਾਂ ਪਰ ਮੇਰਾ ਮੰਨਣਾ ਹੈ ਕਿ ਸੈਫ਼ ਅਲੀ ਖਾਨ ਬਾਲੀਵੁੱਡ ਦੇ ਨੰਬਰ ਵਨ ਹੀਰੋ ਹਨ। ਮੈਂ ਭਾਵੇਂ ਨੰਬਰ ਵਨ ਹੀਰੋਇਨ ਨਹੀਂ ਹਾਂ ਪਰ ਫ਼ਿਲਮ ਹੀਰੋਇਨ ਮੇਰੇ ਲਈ ਬਹੁਤ ਖ਼ਾਸ ਹੈ। ਲੰਮੇ ਸਮੇਂ ਬਾਅਦ ਮੈਂ ਅਜਿਹੀ ਭੂਮਿਕਾ ਕਰ ਰਹੀ ਹਾਂ।

ਸੁਆਲ: ਸੈਫ਼ ਅਲੀ ਖਾਨ ਦੀਪਿਕਾ ਪਾਦੂਕੋਣ ਦੇ ਨਾਲ ਤੀਜੀ ਫ਼ਿਲਮ ਕਾਕਟੇਲ ਕਰ ਰਹੇ ਹਨ। ਤੁਸੀਂ ਇਸ ਬਾਰੇ ਵਿੱਚ ਕੀ ਕਹੋਗੇ?
ਜਵਾਬ: ਮੇਰੀ ਜ਼ਿੰਦਗੀ ਵਿੱਚ ਸੈਫ਼ ਅਲੀ ਖਾਨ ਦੀ ਬਹੁਤ ਅਹਿਮੀਅਤ ਹੈ ਪਰ ਮੈਂ ਸੈਫ਼ ਅਲੀ ਦੇ ਨਾਲ ਆਪਣੇ ਰਿਸ਼ਤੇ ਦੇ ਸਬੰਧ ਵਿੱਚ ਖ਼ੁਦ ਨੂੰ ਸੁਰੱਖਿਅਤ ਮਹਿਸੂਸ ਕਰਦੀ ਹਾਂ। ਮੈਂ ਵੀ ਇੱਕ ਕਲਾਕਾਰ ਹਾਂ ਅਤੇ ਮੈਨੂੰ ਇਸ ਗੱਲ ਦਾ ਅੰਦਾਜ਼ਾ ਹੈ ਕਿ ਫ਼ਿਲਮੀ ਪਰਦੇ ਉੱਤੇ ਕਿਰਦਾਰ ਨੂੰ ਠੀਕ ਢੰਗ ਨਾਲ ਪੇਸ਼ ਕਰਨ ਲਈ ਸਾਥੀ ਕਲਾਕਾਰ ਨਾਲ ਤੁਹਾਨੂੰ ਸਹਿਜ ਦਿਖਾਈ ਦੇਣਾ ਪੈਂਦਾ ਹੈ। ਮੈਂ ਇਸ ਗੱਲ ਨੂੰ ਚੰਗੀ ਤਰ੍ਹਾਂ ਸਮਝਦੀ ਹਾਂ।

ਸੁਆਲ: ਇਹ ਵੀ ਚਰਚਾ ਹੈ ਕਿ ਅੱਜ-ਕੱਲ੍ਹ ਹਾਲੀਵੁੱਡ ਐਕਟਰ ਸਰਾਹ ਜੇਸਿਕਾ ਪਾਰਕਰ ਤੁਹਾਡੀ ਕਾਫ਼ੀ ਤਾਰੀਫ਼ ਕਰਦੀ ਹੈ?
ਜਵਾਬ: ਸੱਚ ਤਾਂ ਇਹ ਹੈ ਕਿ ਮੈਂ ਖ਼ੁਦ ਸਰਾਹ ਜੇਸਿਕਾ ਪਾਰਕਰ ਦੀ ਬਹੁਤ ਵੱਡੀ ਪ੍ਰਸ਼ੰਸਕ ਹਾਂ। ਇਸ ਦੇ ਬਾਵਜੂਦ ਜਿਸ ਤਰ੍ਹਾਂ ਨਾਲ ਉਸ ਨੇ ਫ਼ਿਲਮ ਰਾ ਵਨ ਦੇਖਣ ਤੋਂ ਬਾਅਦ ਮੇਰੀ ਤਾਰੀਫ਼ ਕੀਤੀ ਹੈ, ਉਸ ਤੋਂ ਮੈਂ ਬਹੁਤ ਉਤਸ਼ਾਹਿਤ ਹਾਂ। ਫ਼ਿਲਮ ‘ਕਮਬਖ਼ਤ ਇਸ਼ਕ’ ਵਿੱਚ ਮੇਰੀ ਜੋ ਲੁਕ ਸੀ ਉਹ ਸਰਾਹ ਜੇਸਿਕਾ ਪਾਰਕਰ ਤੋਂ ਹੀ ਪ੍ਰਭਾਵਿਤ ਸੀ।

ਪ੍ਰਸ਼ਨਃ ਫ਼ਿਲਮ ‘ਏਜੰਟ ਵਿਨੋਦ’ ਵਿਚ ਕਰੀਨਾ ਕਪੂਰ ਦਾ ਕਿਸ ਤਰ੍ਹਾਂ ਦਾ ਕਿਰਦਾਰ  ਹੈ?

ਉੱਤਰਃ  ਫ਼ਿਲਮ ‘ਏਜੰਟ ਵਿਨੋਦ’ ਵਿੱਚ ਮੈਂ ਇੱਕ ਪਾਕਿਸਤਾਨੀ ਜਾਸੂਸ ਦਾ ਕਿਰਦਾਰ ਨਿਭਾਇਆ ਹੈ।
